Steunpilaar van gemeenskap wen gesogte prys in LondenDinah Bronkhorst. (Foto: Care Protect South Africa Invest Africa/Facebook) Normaalweg is Dinah Bronkhorst se dae gevul met onbaatsugtige, en dikwels ondankbare, werk in kwesbare gemeenskappe. Dinsdag was egter nié een van dié dae nie. Bronkhorst, die uitvoerende hoof van die Afrikaanse Toekomstrust Suid-Afrika (ATTSA), is uiteindelik weer op tuisbodem nadat sy ’n draai in Engeland gemaak het om ’n gesogte toekenning te ontvang. Sy het tydens vanjaar se African Achievers-toekennings, wat by die indrukwekkende Imperial College in South Kensington in Londen op 20 September plaasgevind het, ’n toekenning vir diens aan haar gemeenskap ontvang. “Dit was werklik ’n lewensveranderende belewenis,” het sy aan Maroela Media vertel. Toe Bronkhorst egter sowat drie maande gelede ’n oproep ontvang om haar na dié toekenningsgeleentheid te nooi, het sy dit eers van die hand gewys. “Ek was oortuig daarvan dat dit ’n kulspul is! Ek het dit twee keer van die hand gewys voordat ek ingestem het om te gaan.” Sy is egter weer deur die voorsitter van die organisasie genader, en dié keer het dit haar oortuig. “Ek was eers onder die indruk dat die toekenning vir die organisasie is; toe sy vir my sê dat ek as persoon die toekenning gaan ontvang, was ek stomgeslaan.” Sy het daardie aand by haar man raad gevra en dít het die saak beklink. Nie net het hy haar oortuig dat sy die erkenning moet aanvaar wat na haar kant toe kom nie, maar ook dat sy die geleentheid as ŉ bewusmakingskans moet beskou. Haar enigste voorwaarde vir die oorsese uitstappie was egter dat sy op eie stoom gaan, en dat ATTSA-geld nie daarvoor gebruik word nie. Die beplanningsproses het afgeskop en so is Bronkhorst en haar man sak en pak Engeland toe vir ’n vyfdae-wegbreekkans wat volgens haar lewensveranderend was. Nooit in Bronkhorst se wildste drome het sy verwag dat sy dié toekenning sou ontvang nie. “Daar was eenvoudig nie tyd om vir almal dankie te sê toe ek die toekenning ontvang nie.” Diegene wat dalk onder die indruk is dat haar werk as direkteur agter ’n toe kantoordeur plaasvind, sal verbaas wees om te hoor dat sy ’n aandeel het in byna elke projek wat deur ATTSA behartig word. Vir talle mense is Bronkhorst se krulhare en omgeehart eie aan die organisasie. “Dit was vir my so vreemd om te hoor hoe hulle praat oor die werk wat ek doen, en eintlik is dit so deel van my roetine. Hier sit ek in Londen en kry erkenning vir dít wat ek doen – ek kon dit nie glo nie. Baie mense sê dit is nie ŉ werk nie, dit is ŉ lewenswyse.” Bronkhorst dra haar toekenning aan elke ander vrywilliger op. “Daardie mense wat so onbaatsugtig werk, kry nooit erkenning nie. Dié toekenning is vir hulle ook.” Sy gesels opgewonde oor die ervarings wat hulle tydens die vakansie beleef het, en dat sy nooit kon dink dat dit haar beskore sou wees nie. “Ek het skouers met vreeslik indrukwekkende mense by die geleentheid geskuur. Ek kon uiteindelik vir mense vertel wat werklik hier by ons aangaan. Mense wat dalk kan help om ’n verskil te maak.” Bronkhorst het ook hulde aan koningin Elizabeth II gebring. (Foto: Care Protect Invest South Africa) Dié oorsese uitstappie het toevallig ook gepaard gegaan met ’n geskiedkundige wêreldgebeurtenis. “Ons het mos nou glad nie gedink dat die koningin sou sterf voordat ons Londen besoek het nie.” Verstom oor die georganiseerde mensemassa wat aan die koningin eer wou betoon, het Bronkhorst en haar man deur die strate van Londen gestap. “In Suid-Afrika jaag die idee van ’n reusegroep mense jou die skrik op die lyf. Jy weet nie altyd hoe ordelik dit gaan wees nie. Ons is so beïndruk met hoe stil en georganiseerd die mense was. “Jy sal nie glo nie, iemand stap verby ons en sê dat die koning op pad is. Ons het dit natuurlik eers nie geglo nie.” Hulle het egter vinnig tydens dié wandeltog besef dat die vriendelike vreemdeling reg was. “Toe ons weer sien, kom al die koninklikes in hul voertuie verby. Ek het die koning in sy oë gekyk!” Oor Meghan Markle raak Bronkhorst eers stil, dan sê sy: “Ek het twee goed opgelet. Eerstens, hoe beeldskoon sy is – ek het altyd gedink dat foto’s van haar bietjie mooier gemaak word, maar sy is werklik asemrowend mooi. Tweedens, dat sy bloot net mens is.” Bronkhorst vertel dat laasgenoemde waarneming eintlik waar is oor al die lede van die koninklike familie. “Mens kon sien dat hulle net uitgeput was. Hulle het nou afskeid van iemand baie na aan hulle geneem, en hulle kon nie regtig rou nie,” het sy vertel. “Ek knyp myself nou nog en sê elke nou en dan vir my man dat ek nie kan glo dat ons hulle in lewende lywe gesien het nie!” Ander Suid-Afrikaners wat met toekennings tydens die geleentheid weggestap het, is Carolyn Steyn, wat as filantroop van die jaar aangewys is, en Rehan Greeff, wat ook erkenning gekry het vir die groot maatskaplik verskil wat hy in die gemeenskap maak met die driekampe wat hy vir liefdadigheid voltooi.